Maqui' ac ne na xec pain ca ca' na tococwa pain capijacon Iri' Jam oro wari'.
Pain ca ca' na tococwa ma',
taraju nana oro fariseu cocon oro co ca' na taxipa' nanain ca xirao' nucun Moisés ma' quem.
Maqui' nanain oro ca paric to ne xirim pain Galileia,
je pain Judeia,
maqui' nanain Jerusalém quem.
Xao to to nanain i ma'.
Jeju ma',
pe ho' non ca hwara' opa nucun Iri' Jam quem.
Je ca ha' con pain ca quep xio pin cocon oro wari' co caxi nana ma'.
Maqui' ac caca na wari' co an mamam' nonon wari' co carama pe.
Terem' pe nain witacon.
Ma' 4 nana co an mamam' nonon ma'.
An mamam' corom mao xun pain xirim paxi' nonon ira.
Ma' ta an terem' pe mi' xun con Jeju ta nana.
Ane om ha' cocon ne,
xi mija ara caca oro wari' ta.
Om ca paric camain' caca.
Je ca piri' mama' cacain xonein xirim ma' quem.
Pa ac cacain na,
an quiji' ac cocon na pain ximijacocon oro wari' ma',
an quiji' ja' pan mi' nonon pain iri' ca pe pan ca Jeju ma'.
Querec pin' iri tata pain ca howa cocon ne,
tomi' ac con na co carama pe ma':
Xic am pin inain ca caracat nem ta xa' na ca tomi' con ma'.
Coromicat ximama' ac caca na oro fariseu cocon oro co ca' na taxipa' nanain ca xirao' nucun Moisés:
Cain' cain' xira con ne?
Para tomi' ac i ma' ca ma' quem?
Iri' Jam ina xi' ma na ron?
Xi xic am pin taxi' cain ca caracat wa ca wari' wa ta!
Xica' pe na Iri' Jam co xic am pin taxi' nain ca caracat wa ta na ca coromicat ximama' nucucun.
Taxi' nonon Jeju pain ca coromicat ac i ma' caca ma'.
Taxi' ximao na ximicon.
Para coromicat ac i ma' hwe ma' quem ac tococwa na.
I'ina xirapa' pain ca xic am pin tain ca caracat nem ton co carama pe cwa' ra?
I'ina xirapa' pain ca tequi' pe ra ta,
xut ra ta ton ra?
Cain' xi i'ina ac capa' quem?
Je ca tomi' xuhu' ca' ac tococwa na.
Tomi' ton.
Ma' ta taxi' mahu' pain ca mi' capa' pain ca hwara' opa wa Iri' Jam ta.
Tomi' napa' pain ca Iri' Wari' ta' ca',
xic am pin rain ca caracat nucucun oro wari' co to nanain oro xijein macan' ta napa'.
Tomi' ac con na co carama pe:
Tequi' pe ra.
An rain witam ca mam' terem' pe ma ma'.
Mao rain xurum ta na ca tomi' con co carama pe ma'.
Tequi' pe hap ac ca na,
querec querec pi' pin nonon oro wari' pain ca tequi' pe hap ca ma'.
An ac cain na witacon ca mam' terem' pe ca ma',
mao ac cain na xiricon.
Tomi' querec te tamana na,
awi na Iri' Jam ta na quem.
Wa wa wa wa pi' pin ac caca na oro wari' ma'.
Awi na Iri' Jam ta nana.
In ac tamana nonon Jeju pain ca querec pin' cocon pain ca hwara' opa ca ma'.
Awi tamana na oro ca querec iri' pain xec ca' nana quem.